Miĥail Lomonosov

Miĥail Vasiljeviĉ LOMONOSOV (ruse: Михаи́л Васи́льевич Ломоно́сов  naskiĝis la 19-an de novembro, 1711, mortis la 15-an de aprilo, 1765) estis rusa sciencisto, poeto kaj tutfakulo.

Lomonosov naskiĝis en Denisovka, regiono Arĥangelsk. Post studado en Peterburgo kaj la germanaj urboj Marburg kaj Freiberg li en la jaro 1745 fariĝis profesoro pri kemio en la Peterburga Akademio de Sciencoj.

La scienca agado de Lomonosov estis ege ampleksa: Li priesploris ĉiujn kampojn de la natursciencoj, estis elstara filozofo, historiisto kaj ankaŭ lingvisto. Per sia rusa gramatiko (Rossijskaja grammatika) kaj aliaj lingvoteoriaj traktatoj li kreis la bazon por la moderna rusa literaturlingvo. Lia beletra verkaro influis i.a. al Aleksandr Puŝkin. Li mortis en Sankt-Peterburgo.

En 1745 li kaŭzis veran revolucion, kiam li estis la unua, kiu komencis prelegi en la rusa anstataŭ la latina, kiel kutime. Tiucele li devis elpensi multajn vortojn en la rusa lingvo por priskribi diversajn sciencajn konceptojn kaj enkonduki fremdajn terminojn en ĝin. Ne vane Lomonosov estis nomata "nia unua universitato". En 1755 Lomonosov fondis la Moskvan Universitaton.

 Listo de verkoj 
 Veĉernee razmyŝlenie o boĵiem veliĉestve (poemoj, 1748)
 Tamira i Selim (tragedio, 1750)
 Oda na vzjatie Ĥotina (odo, 1751)
 Demofont (tragedio, 1752)
 Rossijskaja grammatika (gramatiko, 1757)
 Predislovie o polze knig cerkovnyĥ v russkom jazyke (traktato, 1757)
 Petr Velikij (eposo nefinita, 1760/61)
 Pismo o pravilaĥ rossijskogo stiĥotvorstva (traktato, verk. 1739, eld. 1778)

 Eksteraj ligiloj 
 Poemoj de Lomonosov tradukitaj al Esperanto

 Vidu ankaŭ 
 Lomonosova Kresto
 Moskva Ŝtata Universitato

Kategorio:Rusiaj sciencistoj
Kategorio:Rusiaj ekonomikistoj
Kategorio:Ruslingvaj poetoj
Kategorio:Mortintoj en Sankt-Peterburgo
Kategorio:Naskiĝintoj en Arĥangelska provinco